hodei guztien gainetik...: Via de la Plata\nAitzineko bi urteetan udaberriko oporraldian bizikleta bidaiak egin ondotik, aurten ere horrelako zerbait egitea pentsatzen ari nintzen. Hasmentan, lagunen faltan, bakarrik egiteko zerbait bilatzen hasi eta Sevillatik abiatzen den Via de la Plata ibilbide historikoa egitea erabaki nuen. Alde batetik, bakarrik joanda Donejakue Bidea izanda azpiegitura egokiak (aterpeak, dendak...) izanen zituela pentsatzen nuelako eta bidea ongi markatua egonen zelako; eta bertzetik, iaz Europan barrena ibili ginelarik pasatu genuen hotza ikusita, eguraldi aldetik ziurragoa iruditzen zitzaidalako. Patuak ordea, Mikele eta Aurkenerekin elkartu ninduen eta elkarrekin egitea erabaki genuen. Bakarrik joateak sortzen zizkidan zalantza eta nagiak uxatuta beraz, plana eginda zegoen!\nDuela bi urte Pirisekin Donejakuera doan Frantziar Bidea egin genuelarik bezala, prestaketari ez genion tarte handirik eskaini honetakoan ere. Gauzak zetozen bezala hartzea erabaki genuen, momentuaz gozatuz eta ordukoan ez bezala, helmuga finkorik ezarri gabe. Hauexek dira puntuz puntu nire ustez kontuan hartu beharrekoak.\nAurten oporrak apirilean izanda, garai egokia iruditu zitzaidan bide hau egiteko. Alde batetik, tenperatura egokiak izateko aukera handia eskaintzen du bertako klimak garai honetan. Ez du bero handiegirik egiten normalean, hotz handiegirik ere ez, eta zonaldea ez da bereziki euritsua. Horrez gain, ibilbidearen edertasunaz gozatzeko garai ezinhobea da, udazkenean tenperatura onak izanda ere, paisaia aise lehorragoa egonen baita ziurrenik. Guk paradisu berdea aurkitu genuen ia ibilbide osoan zehar, udaberriaren leherketa kolore eta usaiei dagokienez. Maiatza ere hilabete ona izaten ahal da, baina hortik aitzin bero handia egiten duela erran zigun bertakoek.\nEz genuen gidarik erosi. Badaude zenbait bide hau bizikletaz egiten laguntzen dutenak. Ibilbidean ezagututako zikloturista batzuek bat erakutsi ziguten eta hark puntu anitzetan errepidetik joateko gomendioa egiten zuela ikusi genuen. Guk oso-osorik marka horiei segituz egin genuen bidea eta bizikletatik jaitsi gabe egiten ahal da ia %100ean. Arras guti dira bizikleta bulkatu beharreko puntuak, eta horrek ere nire ustez bere kutsua ematen dio bideari. Seinalizazio aldetik, ongi markatua dago gehienean. Batzuetan ordea, seinaleak galdu egiten genituen (hirietan bereziki) eta kasu horietarako La Ruta en Bici deitzen den aplikazioa deskargatu eta bertako trackak segitzen genituen. Horrez gain, etapen nondik norakoak eta zerbitzuak ikusteko, hainbat web orrialde daude interneten. Guk gehien erabili genuena http://caminodesantiago.consumer.es/los-caminos-de-santiago/via-de-la-plata/ izan zen.\nNola ailegatu eta itzuli:\nJoan-etorria trenez egin genuen bizikleta eta guzi. Joan Sevillara eta itzuli Salamankatik. Bizikletak zirrikak eta manilarra kenduta eta plastikoan inguratuta eraman genituen. Dena den, berez ezin omen dira trenean horrela eraman eta jende gehienak korreoz edo paketeriaz igortzen ditu. Guk ez genuen arazorik izan, baina...\nJan eta lo:\nBide honek antz guti du duela bi urte egin genuen Donejakue Bidearekin zerbitzuei dagokienez, aise herri, aterpe eta taberna gutxiago baitago. Hala ere, bizikletak ematen duen mugitzeko askatasunari esker ez genuen arazorik izan. Zerbait beteta baldin badago, ondoko herrira joan eta kitto. Bertze gauza bat izanen da oinez egitea...\nAlforjak nahiko arin eraman genituen eta hori egitea da nire gomendioa, bideak dituen xenda bihurrituez dsfrutatzeko. Hona nik eraman nuena:\nKulote luze bat eta motz bat\nBi mailot motz\nGaltza luze bat eta motz bat\nBuruko zapi fina\nLo zaku fina\nErabilera anitzeko erreminta\n1. ETAPA: SEVILLA - REAL DE LA JARA (84 KM)\nUrrezko estreinaldia eman diogu Zilarrezko Bideari. Goiz jeiki gara eta Aste Sainduak Andaluzia hiri honetan sortzen duen kalapitatik eskapatu gara alde zaharreko karrikak oraindik ernatzen ari ziren bitartean. Sevillako (0 km / 13 metro) irteera ez dago sobera ongi seinaleztatua eta wikilocaren laguntza behar izan dugu lehen kilometroetan, Camas inguruan Antoniorekin topo egin dugun arte. Hark lagundu digu ondoko zatian zibilizaziotik ateratzen eta asfaltoa utzi arte berarekin segitu dugu. Duela urte batzuk egin omen zuen bidea eta hainbat gomendio eman dizkigu. Errepideak utzi eta zelai arteko pistatik egin dugu Guillenarainokoa (22,6 km / 21 metro). Hemen geldialditxoa, oraindik deus ere ez baikenuen jana...\nBazkalekuak, ibilbide guzian kiloetro anitz eginen genituen horrelakoetan\nIndarrak hartu ondotik segitu dugu aitzinera, mahasti arteko pista estutik hasmentan eta ibilbide osoaren ezaugarri izanern diren bazkaleku ederren arteko xendatik gero. Castilblanco de los Arroyos (41,1 km / 335 metro) herrian berreskuratu dugu errepidea eta bertatik egin ditugu hainbat kilometro. Niri gogorra egin zait zati hau, urik ez genuelako eta errepidean mendiko bizikletaz ibiltzea astun samarra delako. Zorionez, halako batean eskuinetara jo dugu eta pista zabal eta politak Sierra Norte parke naturalean murgildu gaitu. Ur-eskasiak eta errepide monotonoak atzendu eta gozatu ederra hartu dugu pista hauetan ziztu bizian ibiliz. Sorpresatxo bat zuen gordeta pista errazak dena den eta Almuden de la Plata herrira ailegatu aitzinetik Calvario deitzen den malda pikoa gainditu behar izan dugu. Ez da luzeegia, baina bai tentea eta bizikletak bulkaka igo behar izan ditugu zati eder batean.\nCalvarioko gaina, izena ongi jarrita dauka\nJaitsiera motz eta maldatsuak utzi gaitu Almaden de la Platan (70,3 km / 470 metro) eta bazkaldu eta indarrak berreskuratzeko tartea hartu dugu. Hasmenta ona emana genion ibilbideari, uste baino azkarrago gindoazen eta beraz sentsazioak onak ziren. Berez lehen etapa hemen akitzekoak ginen, baina bazkalondoan ondoko herriraino segitzea erabaki dugu, 14 kilometro eskas zirela ikusita.\nEta zer 14 kilometro! Zoragarria iruditu zaigu arratsaldeko zatia. Bazkalekuen arteko pista eta xendetatik goiti eta beheiti eman dugu arratsaldea, bide dibertaigarri bezain ederrean. Arratsaldeko laurak aldera ailegatu gara lehen etapa honen bukaerara, Real de la Jara (84 km / 460 metro) herrira. Zinez harritu gaitu lehen egun honen edertasunak eta gure aurreikuspen guziak gainditu ditu. Gainera, egunari akabaila ezin hobea emateko bikain afaldu dugu eta herriaren goiko aldean dagoen erdi aroko gaztelura igo gara ilundu baino lehen. Urrezko hasiera eman diogu bideari, bai horixe!\nLorategi itxurako bazkalekuetan\n2. ETAPA : REAL DE LA JARA - VILLAFRANCA DE LOS BARROS (85 KM)\nReal de la Jara (0 km / 460 metro) polita agurtu eta bertze gaztelu baten hondakinen ondotik pasatuz Andaluziako lurrak agurtu eta Extremadurakoetan sartu gara goizeko lehen orduetan. Poliki-poliki zuhaitzak desagertuz joan dira paisaia zabalei lekua utziz. Atzo bezala gaur ere tripa hutsik egin dugu lehen zatia, aurkituko genuen lehen herrian gosaltzeko asmoz, baina bideak etengabe goiti egiten zuen eta luze egin zaigu baraualdia. Extremadurako lehen herrian sartu gara, Monesterion (20,1 km / 750 metro) eta han egin dugu behar den bezalako gosaria.\nAtzo ez bezala goiz freskoa izan dugu eta tabernatik aterata berotan sartzea kosta egin zaigu. Monesterio utzi eta bazkaleku arteko xendetatik ziztu bizian segitu dugu hego haizea lagun genuela. Harrigarria da bizikletan haizeak duen eragina! Bidexkak utzi eta beheranzko joera zuten pista zabaletatik landaleku koloretsu artean barneratu gara. Haietatik ailegatu eta zeharkatu ditugu Fuente de Cantos (40,7 km / 570 metro), Calzadilla de los Barros (46,6 km / 565 metro) eta Puebla de Sancho Perez (60,9 km / 520 metro ) herriak Zafran (65,1 km / 510 metro) sartzeko.\nHonaino ailegatzekoak ginen bigarren etapan berez, baina goiz zenez ur potoak bete eta aitzinera segitu dugu ondoko herrian bazkaltzeko asmoz. Herri handi hau San Cristobalgo mendizerra igoz utzi dugu gibelean eta bertze aldera egindako jaitsiera azkarrak Santos de la Maimonan (70,5 km / 527 metro) utzi gaitu. Hemen bai egin dugu geldialdi luzeagoa, bizikleta denda batean gauza pare bat erosi eta bazkaltzeko.\nLandaleku zabalen artetik Fuente de Cantos aldera\nArratsaldeko saioan Tierra de Barros deitzen den zonaldean barneratu gara, lurgorrizko pistetatik mahasti zelaiak zeharkatuz. Zati honetako bideak lohiz betetzen omen dira euria egiten duelarik bizikletaz pasatzea zailduz, baina guk lehor eta eroso aurkitu dugu dena. Hala ailegatu gara Villafranca de los Barros (85 km / 410 metro) herri kozkorrera eta bertako sarreran berean dagoen aterpe politean hartu dugu ostatu.\nEgun grisa, arrats euritsuari eman dio bide, iragarpenek erran bezala eta ondoko egunetarako euria omen dator. Ea ez diren betetzen!\nTierra de Barros, zorionez lohirik gabe\n3. ETAPA: VILLAFRANCA DE LOS BARROS - MERIDA (43 KM)\nHirugarren egun honetan, etapa bera baino Mikeleren etorrera izan da albistea. Egun honetarako Meridan behar genuen, bera hona ailegatzekoa zelako eta lehen bi etapetan "etxeko lanak" ongi eginda, paseo bat bertzerik ez zen gelditzen Meridara ailegatzeko. Villafranca de los Barrosetik (0 km / 410 metro) abiatu baino lehen, bidaiko lehen zulaketarekin hasi dugu eguna, baina horren ondotik ez dugu arazorik izan eta berriz ere haizea eta eguraldia lagun, di-da batean egin ditugu 40 kilometroak. Bidean azpimarragarriak egin zaizkigu Almendralejo inguruko zuzengune luzeak. Bizikletaz nahiko laster akitzen genituen baina aipatu dugu oinezkoek pazientzia handia beharko dutela zati hau egiteko. Nik behintzat ez nuke balioko!\nZuzengune amaigabeak Almendralejo inguruan\nBehin Meridan (43 km / 210 metro) , goizeko 11ak aldera, bertako aterpean oinezkoek lehentasuna zutela eta lekurik ez genuela izanen erran digu zaindariak eta hostal bat hartu behar izan dugu. Eskerrak behintzat merkea den eta lekua dagoen! Eguna atseden hartzen eta Meridako erromatarren aztarnak ikusten pasatu dugu arratsean Mikeleri ongi etorria egitera tren geltokira joan aitzinetik. Hemendik aitzin hirurok segituko dugu gure bidean!\n4. ETAPA: MERIDA - CASAR DE CACERES (85 KM )\nEguna ilun eta fresko argitu da gaurkoan. Euri iragarpenez jakitun, urrun ailegatuko ginenaren fede gutirekin hasi dugu etapa goiz eta gosaldu gabe. Gosaldu arteko zatia busti aitzinetik egitea zen gure intentzioa, baina azkenean etapa osoa egin dugu ia euri tantarik ikusi gabe. Meridatik (0 km / 210 metro) abiatu eta duela bi mila urte erromatarrek eraikitako Proserpinako urtegia inguratuz egin ditugu lehendabiziko kilometroak. Ondotik hareazko bidexka dibertigarritik El Carrascalejo (14,3 km / 310 metro) herrixka polita zeharkatu eta Aljucenera (17,1 km / 270 metro) ailegatu gara. Hemen egin dugu gosaltzeko geldialdia.\nSegidan herrixka hau ere utzi eta larre ederretan barneratu da bidea. Poliki-poliki pista estutu eta hareak harriei utzi die lekua. Paisaia ikusgarria iruditu zaigu zati honetan eta hura lagun gustura egin dugu bidea ailegatzen ez zen euriaren zain.\nPista ederrak bizikletaz ibiltzeko\nZatirik ikusgarriena Alcuescar (36,7 km / 450 metro) herrian akitu da. Honaino ia une oro goranzko joera izan du bideak, baina hemendik aitzin pistak zabaldu eta erraztu egin dira. Putzuz betetako pistetan eta zuhaixka arteko bidexketan jostatuz erraz egin dugu bidea, ia ustekabean. Orduak aitzinera joan ahala nekea sumatzen hasi gara baina halako batean Caceres (74,5 km / 385 metro) hiria bistaratu dugu muino baten gainetik. Eguna ere gero eta argiago, azkenean aurreikusi baino kilometro gehiago eginen genuen gaurkoan ere.\nIgoeratxo bat Alcuescarreko bidean\nHiriko sarreran bidearen seinaleak galtzen dira eta GPSaren laguntza behar izan dugu sartzeko. Bazkaltzeko geldialditxoaren ondotik eta euri tanta batzuen mehatxupean hiria utzi eta ondoko herrirainoko bidea egin dugu. Casar de Caceres (85 km / 365 metro) deitzen den herrian akitu dugu gaurkoa. Ez zaigu sobera gustatu herria, baina aterpea merkea da eta gainera gela bat osoa izan dugu guretako bakarrik. ezin gehiago eskatu!\n5. ETAPA: CASAR DE CACERES - CARCABOSO (77 KM)\nAitzineko etapak arras ederrak iruditu bazitzaizkigun, hau zer erranik ez! Gozatu ederra hartu dugu paradisuko zelaietan eta infernuko bidexketan! Casar de Cacereseko (0 km / 365 metro) txurrerian bikain gosaldu eta jarri gara abian belagi pribatuak zeharkatuz. Ondotik txirristaz betetako bidexka gozagarritik Alcantarako urtegira ailegatu gara. Zati honetan guzian ez dago herririk eta oinezkoendako luzea egiten da baina guk aunitz gozatu dugu.\nLur pribatuetan atekak ireki eta hesten\nUrtegiaren ondoan N630 errepidetik kilometro batzuk egin ondotik, eskuinetara biratu eta bide harritsu batetik segitu dugu Cañaveral (33,6 km / 365 metro) herriraino. Hemen erosketatxoa egin eta atseden pixka bat hartu ondotik igoeratxo bati ekin diogu. Alto de los Castañoseko gaina da. Azken zatian bide aldapatsu bat ezkerretara segitzen duen pista batetik inguratu dugu berriz ere bidearekin elkartu eta Cacereseko probintziako ezaugarri diren dehesa deiturikoetan sartzeko.\nLehen egunean pasatu genituen horrelako paisaiak, baina gaurkoan amaigabeak izan dira. Zuhaitzez apaindutako belardi loredunak eta haien artetik bidexka guretako bakarrik. Latza izan da! Horri Riolobos ingurura jaisteko egin ditugun jaitsiera bihurri eta azkarrak gehitzen badizkiogu bizikleta gainean pasatutako egun atzenduezina ateratzen da emaitza bezala. Nekez atzenduko dugu Cañaveral eta Riolobos arteko zati hau!\nRiolobosen marka horiei segika bizikletendako gomendatatutako saihesbidea hartu dugu eta errepidetik egin behar izan dugu Galisteorainokoa (67,8 km / 280 metro). Hemen gure eguneko zorteak segitu du, herritar batzuei jateko lekuren bati buruz galde egin diegularik, plazan antolatua zuten herri bazkarira gonbidatu gaituztelarik. Bi euro eta erdian paella, edaria eta postrea! Gora Galisteo! Arratsaldean errepidez ailegatu gara Carcabosora (77 km / 270 metro), egun bikain honi amaiera emanez.\n6. ETAPA: CARCABOSO - FUENTERROBLE DE SALVATIERRA (80 KM)\nEz da bide zaila Via de la Plata, baina erraten ahal da orain arte egin dugun etaparik gogorrena gaurkoa izan dela. Egun osoan goranzko joera izan du bideak, orain arteko gain luzeena ere igo dugu eta gainera haize gogor samarra izan dugu kontra. Egunaren lehen zatiak atzokoaren jarraipena ematen zuen. Carcabosotik (0 km / 270 metro) atera eta bazkaleku pribatu politetan ibili gara lehen zatian Caparrako (18 km / 405 metro) erromatarren aztarnetara ailegatu arte.\nHemendik aitzin zuhaitzak desagertu eta Bejarreko mendizerrako gain elurtuak bistaratzen hasi gara azienda arteko zelai berdeak zeharkatzen genituen heinean. Aldeanueva del Caminon (37,8 km / 535 metro) herrian egin dugu lehen geldialdia, Bejarreko gaina igotzen hasi aitzinetik txokolate beroa eta txurroez indarrak hartzeko. Segidan, errepidetik, sasi-ordekan eta haizearen kontra luzeak egin zaizkigu Baños de Montemayor (47,2 km / 705 metro) arteko kilometroak. Herri polit honetan errepidea behingoz utzi eta erromatar kaltzada eder bezain gogorretik segitu dugu Bejarreko lepora, azken metroetan berriz ere errepidera itzuliz.\nHorrela agurtu ditugu hainertze gustatu zaizkigun Extremadurako lurrak eta Gaztela eta Leonen barneratu gara jaitsiera azkar bat eginez. Probintziaz gain, paisaia ere anitz aldatu da eta gure zonaldekoaren antz handiagoa hartu du: pagoak, iratzea, hezetasuna... Bailaratxo lasai eta politetik ailegatu gara Gaztelako lehendabiziko herrixkara eta arkitektura ere aldatua zela ikusi ahal izan dugu. Calzada de Bejar (59,9 km / 790 metro) eta Valverde de Valdelacasa (68,5 km / 805 metro) herriak zeharkatuta, errepide zahar batetik egiten den igoera batek Valdelacasan (72,3 km / 950 metro) utzi gaitu.\nKaltzada Bejarreko mendatean goiti\nBertako tabernako tapa hondar eta tarta izoztuak janez bazkaldu dugu eta tripak erdi nahasita egin dugu arratsaldeko zatia Fuenterroble de Salvatierraino (80 km / 950 metro). Bertako aterpean hartu dugu ostatu eta dudarik gabe ibilbide osoko ostaturik onena izan da. Giro berezia, aterpe bikaina eta gainera borondatearen truke!\nCalzada de Bejar herria\n7. ETAPA: FUENTERROBLE DE SALVATIERRA - CUBO DE LA TIERRA DEL VINO (87 KM)\nBertze etapa polit bat eta egia erran harrituta gaude bidearekin. Behin baino gehiagotan komentatu dugu mendiko bizikletaz egiteko diseinatutako bidea iduri duela: pista ezberdinak, bidexka luzeak, igoera eta jaitsierak... Arras dibertigarria iruditu zaigu. Gaurkoan gaua pasatu dugu Fuenterroble de Salvatierrako (0 km / 950 metro) aterpe ederra agurtu eta goiz hotzean martxan jarri gara belardi arteko pista estuan. Pistak poliki-poliki aktuera irabazten du, haarik eta momentu batean hau utzi eta ezkerretara biratu xenda maldatsu bat igotzen hasi garen.\nFuenterroble de Salvatierrako aterpea, ibilbideko onena\nXenda honek Pico de la Dueña (14,7 km / 1169 metro) gainera igo gaitu. Hau da Via de la Plata osoko punturik altuena eta iparralde zein hegoaldera ikuspegi bikaina eskaintzen du. Jaitsiera arras piko batetik berriz ere lautadetan barneratu gara, bazkaleku eta landalekuak zeharkatuz Salamankara (50,8 km / 800 metro) ailegatu arte.\nBejarreko mendi elurtuak gibelean uzten\nAlde zahar polita du Salamankak eta plazatxo batean zerbait jateko egonaldi goxoa egin dugu. Jende dexente zebilen harat eta honat ibileran. Otordutxoaren ondotik aitzinera segitu dugu, N630 errepidetik hiria utzi eta pista luze eta zabaletan barneratuz berriz ere.\nIkuspegi zabala Pico de la Dueñako gainetik\nHala ailegatu gara etaparen akabaila eta bide osoarena berarena izanen zen Cubo de la Tierra del Vino (87 km / 850 metro) herri txikira. Misterio eta edertasun berezirik gabeko herri hau izan da ibilaldi bikain eta zoragarri honen amaiera puntua. %100 gomendagarria!\nPista azkarrak Salamankarantz\nEgilea: Estebe ordua: 03:52


Txinatarra, maitatua ez dan turista gogokoena - bizkaie.biz\nTxinatarra, maitatua ez dan turista gogokoena\nZigor Aldama\t2013-05-10 12:18 Bidaide\nTxinako turisten indar eta susperraldiaren erakusgarri, 2012an, turista txinatarrek alemaniarrek baino gehiago gastau eben atzerrira egindako bidaietan, aurreko urtean baino % 41 gehiago, gitxi gorabehera -80.000 miloe euro-; gaur egun mundu osoko turismoaren industriaren helburu bihurtu dira txinatarrak.\nZhang Ran sano emozionauta dago. Bizitzan lehenengo aldiz atzerrira doa bidaian. Zhengzhou uriko gazte honek estutasunak pasau ditu eta urte bi egin ditu aurrezten baina azkenean txikitatik eukan amesa beteko dau. Gure gurasoek jaioterria baino ez dabe ezagutu baina zorionez gaur egun mundua ezagutzeko aukerea daukagu gazteok. Nire amesa beti izan da AEBetara edo Europara joatea baina apur bat itxaron beharko dot oraindino adierazo dau irribarrea ezpanetan. Euroak gaur egungo maileari eusten badeutso -8 yuan inguru- eta berbea emon eustien moduan, beharrean lanpostu hobea jasoten badot, akaso, urte bi barru edo Parisera edo Londresera joan ahala izango naz, horrexek dira gehien erakarten naben uriak gaur egun.\nOraingoz, mapamundiari begirada bat baino gehiago emon ostean eta lagun eta lankideen makinatxu bat gomendio entzun ondoren, aurrekontua zorrotz aztertu eta Zhang gazteak Tailandiara joatea erabagi dau. Asiako hego ekialdeak aparteko interesa sortarazo dau txinatarrengan eta mundu mailako turismoan aldaketa sakona eragiten dagoan bidaiariaren profileko lagunak ugari dira, persona gaztea, kaletarra, klase ertainekoa eta urtean dituan opor egun urriak bidaia antolatuan bete-betean disfrutau gura dituana. Txinako bidaia-agentzien % 5ek baino ez ditu herrialdearen mugetatik kanpoko bidaiak eskaintzen baina igaz aitatu agentzien irabazi guztietatik % 22koa izan zan bidaia horreetatik ataratako irabazia.\nTxinako turisten indar eta susperraldiaren erakusgarri, 2012an, turista txinatarrek alemaniarrek baino gehiago gastau eben atzerrira egindako bidaietan, aurreko urtean baino % 41 gehiago, gitxi gorabehera -80.000 miloe euro-; gaur egun mundu osoko turismoaren industriaren helburu bihurtu dira txinatarrak. Herrialde aurreratuagoetan krisitik urten ezinik dabilzan bitartean, Txinan hazkundeak ez dau goia jo eta gero eta Zhang moduko gero eta jente gehiago dago atzerrian dirua gastetako prest.\nAitatu gazteak 10 egunetan uriburuko leku esanguratsuenak bisitau eta herrialdearen hegoaldeko hondartza zoragarri eta ur gardenetan be egonaldia egingo dau. Talde handian joango dira eta arazoa baino mesedagarria izango da hori. Hizkuntzeagaz arazoak izaten doguz eta, beraz, seguruagoa, merkeagoa eta erosoagoa da, gida bategaz goaz eta gure ardura bakarra gozetea izaten da azaldu dau China Mobile konpainiako telekomunikazinoetako enpresa azpikontratatu bateko beharginak. Hiru eta lau izarreko hoteletan egingo dabe lo eta erosketak egiteko tarte laburren bat baino ez dabe eukiko libre. Baina seguru nahikoa izango dala esan dau Zhang-ek.\nTxinako turistea harribitxia da aisialdiaren industriarako. Oporretan egun gitxi egiten ditue baina gastetako orduan onenak dira. Datu lez baino ez bada be, 2010ean, Txinako herritarrek (% 15) errusiarrek (-%17) baino tax free produktu gehiago erosi zituen Europan; batez beste, 1.500 euro gastetan ditue turista txinatarrek bidaia bakotxean. Horregaitik turismo sektoreko enpresariek asko maite ditue txinatarrak. Tokiko herritarrek, barriz, ez ditue inguruan nahi. Euren jokabidea ez jaku gustetan, errespetu gitxi erakusten dabe eta oso zaratatsuak dira. Baina egia da Txinako bisitariei esker salmentak asko hazi dirala azken aldian eta horri esker Mendebaldetik datorren krisiari zeozelan aurre egiten gagoz azaldu dau txinako bidaia-agentzia bategaz kolaboretan dauen Tailandiako beste bateko arduradunak, izenik agertu nahi ez badau be.\nIzan be, turista txinatarren ohiko jomugea dan Hong Kongen, berbarako, maila politikora heldu dira herrialdeen arteko tirabirak. Jenteak bidaiari txinatarren oparotasun ekonomikoa nahi dabe baina oraindino ez ditue begi onez ikusten adierazo dau Hong Kongeko Turismo Bulegoko arduradun Terry Chen-ek. Txinatarren ohiturak, garbitasun eta urkoagazko errespeturako erispideak eta abar ez datoz bat bertakoakaz eta horren ondorioz, Txinak aparteko ahalegina egin beharko leuke bere herritarren hezkuntzan, hain irudi eskasa ez deien emon.\nGaiaren harian, umeak leku publikoetan, baita hegazkin barruetan be kaka egiten agiri diran argazkiek polemika eta eztabaida beroa eragin dabe eta Weibo (Twitter txinatarra) sareko erabiltzaile batek dinoanez, zer gura dogu ba, oraintsura arte txinatarrek zelaian egin baditue kaka eta txisa. Yin-yanga be holan izaten da: mundu guztiak gura dau txinatarraren dirua baina inork be ez ditu hur ikusi gura, izan be, pasetan diran lekutik ez da bedarra barriro hazten.


Desafioaren garaia da. Arma onenak atera eta guda irabazteko ordua. Beste urte batez, breakdance onena Break On Stage Bilbao 2013 jaialdian, Hip Hop kulturaren klasikoa. Zonaldeko gazteei zuzendutako breakdance lehiaketa da eta BBK Salan sailkatze frogak egingo dira, finalerdietaraino. 15:00etan hasiko gara eta 17:30ak aldera amaituko dugu.\nFinal handiaren beroketa izango da, Bilbao Arenan iluntzeko 20:00etan hasiko baita. Erromatik etorritako “De Klan” taldearen partaidetza izango dugu, inoiz ikusi den breakdance ikuskizun harrigarriena, bai eta “Brodas” taldearen “Br2” ikuskizuna, “Duo Phorm”, BMX trikimailuak, light dance, mapping eta bestelako ikusizunak ere… eta kultura hiritarraren bilkura amaitzeko, “CPV” hip hop talde mitikoaren kontzertua.\nBreak on Stage kultura hiritarraren nazioarteko jaialdiak ez du itxaroten.\nData: 2013ko apirilaren 20a


topic_facet:"Lanbide Heziketa" topic_facet:"Mendekotasun-egoeran dauden pertsonentzako arreta (Heziketa Zikloa). Erdi maila" topic_facet:"Hasierako osasun-laguntza larrialdi egoeretan (Modulua)" topic_facet:"Osasungintza (Lanbide Arloa)" topic_facet:"Haur hezkuntza (Heziketa zikloa). Goi maila" topic_facet:"Animazio soziokulturala eta turistikoa (Heziketa Zikloa). Goi maila" genre_facet:"Curriculumeko baliabideak"\nProposatutako gaia: Lanbide Heziketa Proposatutako gaia: Mendekotasun-egoeran dauden pertsonentzako arreta (Heziketa Zikloa). Erdi maila Proposatutako gaia: Hasierako osasun-laguntza larrialdi egoeretan (Modulua) Proposatutako gaia: Osasungintza (Lanbide Arloa) Proposatutako gaia: Haur hezkuntza (Heziketa zikloa). Goi maila Proposatutako gaia: Animazio soziokulturala eta turistikoa (Heziketa Zikloa). Goi maila Generoa / Forma: Curriculumeko baliabideak\nAnimazio soziokulturala eta turistikoa (Heziketa Zikloa). Goi maila 1 Gizarte eta kultur zerbitzuak (Lanbide Arloa) 1 Gorputz eta kirol ekintzak (Lanbide Arloa) 1 Gorputz eta kirol ekintzen sustapena (Heziketa Zikloa). Goi maila Hasierako osasun-laguntza larrialdi egoeretan (Modulua) Haur hezkuntza (Heziketa zikloa). Goi maila Gehiago ... Lanbide Heziketa 1 Landa inguruneko gorputz eta kirol ekintzen gidaritza (Heziketa zikloa). Erdi maila 1 Lehen laguntzak (Modulua) 1 Lehen laguntzak eta uretako sorospena (Modulua) Mendekotasun-egoeran dauden pertsonentzako arreta (Heziketa Zikloa). Erdi maila 1 Oinarri biologikoak,osasuna eta lehen sorospenak (Modulua) 1 Osasun arreta (Modulua) 1 Osasun larrialdiak (Heziketa zikloa). Erdi maila Osasungintza (Lanbide Arloa) Guztiak ikusi ... gutxiago ...


Depresioak emakumeak gizentzen ditu, baina ez gizonak. | Consumer\nDepresioak emakumeak gizentzen ditu, baina ez gizonak.\nGehiegizko pisua duten emakumeen %25ek patologia hori dute\nGehien deprimitzen diren emakumeak ere gizentzen dutenak dira, baina, gehien irakurtzen dutenak, gehiegizko kiloak hartzeko joera gutxiago dute. Azterlan frantses baten ondorioak dira. Azterlan hori atzo argitaratu zuen Jean Michel Borys doktoreak Sao Paulon (Brasil), Obesitateari buruzko Mundu Biltzarrean.\nIkerketak iraun duen hamar urteetan, gizon deprimituak ez direla gizentzen egiaztatu du espezialistak. Horrelako arazoak dituzten gizonak tabakoan murgiltzen dira, eta gehiegizko pisua kontrolatzen dute.\nGehiegizko pisua duten emakumeen %25ek depresioa dute, eta pisu normala duten emakumeen %14k. Datuen arabera, kultura-maila txikiena dutenek gizentzen dute gehien. Intsulinaren gene batek obesitatean duen eragina ere nabarmendu da; izan ere, pertsona batzuk gehiago estimulatzen ditu muskuluan eta gantz-ehunean glukosa igortzea baino.\ndepresio gizendu mujeres-eu


Autoen salmenta %1,3 jaitsiko da 2007an, interes-tasak eta petrolioa direla eta. | Consumer\nAutoen salmenta %1,3 jaitsiko da 2007an, interes-tasak eta petrolioa direla eta.\nKontzesionarioek Banaketa Lege bat eskatzen dute marketatik "defendatzeko"\nAuto-kontzesiodunek etorkizun hurbila aurreikusten dute, ez oso bizia. Sektoreko patronalak (Faconauto) atzo aurkeztu zituen hurrengo urterako negozio-aurreikuspenak batzar nagusian. Haren kalkuluen arabera, 2007an ez da 1,5 milioi auto ere salduko, eta, beraz, urtetik urtera %1,3 jaitsiko da. Atzerapen horren arrazoiak, erakundeak, interes tasa handiek eta petrolioaren prezioaren bilakaerak, erosketa asmoak oztopatuko baitituzte.\nSektorean bi urteko euforia izan ondoren (2004 eta 2005), inoiz lortu gabeko salmenta-zifrekin, kontzesiodunek beste bi urtez atzera egin beharko dute. Aurten, autoen salmentak %2,2 jaitsiko dira, 1.494.000 unitatera iritsi arte. Erorketa horren errua partikularren eskariari egozten zaio hein handi batean. Kanal horrek 910.248 unitate xurgatuko ditu 2006an, eta 2005eko 948.274 unitateak, berriz, %4 gutxiago.\nBeherakada hori eta datorren urtekoa gorabehera, Faconautok esan zuen Espainiako merkatua Europako aktiboenetako bat dela, eta merkaturatze-maila oso onean dagoela, Alemania, Erresuma Batua, Italia eta Frantziaren atzetik. Ugazaben kasuan, tasen igoerak kontsumoa arinduko du aurrezkiaren aurrean, eta, gainera, familien errenta erabilgarria murriztuko du. Ondorioz, ibilgailu bat erostea izugarri korapilatuko da.\nBestalde, Antonio Romero-Haupold Faconautoko presidenteak milioi erdi sinadura bilduko dituela iragarri zuen Banaketa Legea eskatzeko. Faconauto-ren ustez, ezinbestekoa da kontzesiodunek marken aurrean, batez ere, dituzten eskubideak eta betebeharrak bermatuko dituen legea onartzea. Banaketa-legerik gabe, emakidadunek ziurtatzen dute enpresa horiek babesik gabe daudela, merkatuaren errealitateari erantzuten ez dion Europako araudi baten babespean.\nautoak kontzesionarioak salmentak


Barkatugabea eta ez ahaztua | BINKE Galdakaoko eta Usansoloko aldizkaria\nBarkatugabea eta ez ahaztua\nBonbardaketatik 85 urte\nTESTUA: Xabi Ealo Diaz\nARGAZKIAK: Espainiako Liburutegi Nazionala, Eguna Egunkaria eta Gerediaga Elkartea\nMaiatzaren 19an laurogeita bost urte bete dira Francoren agindupean zegoen Condor Legioak Galdakaoren gainean bonbak bota eta sarraskirik latzena utzi zutela. Ondorengo lerroak testigantza errealetan oinarritutako egun hartako kontakizun fikzionatua izango dira.\nGoizeko zortziak dira, elizako kanpaiek esnatu naute. Gerrako beste egun bat, zenbatgarrena dagoeneko? Batek daki, ezingo nuke zenbaki zehatzik esan, zenbatzen ez didatelako irakatsi, gerra piztu zenean eskolara joateari utzi genion eta. Egunen kontua galduta daukat, baina sukaldeko hala moduzko egutegiak dio maiatzak 19 dituela gaur. Asteazkena da.\nBakarrik nago etxean, aita frontean omen dago pasa den uztailaz geroztik, gudari, «Kirikiño» batailoian; ama, aldiz, beharrean, Dinamitan. Omen dagoela diot, apenas dakigulako ezer bere inguruan, noizbehinka eskutitzen bat heltzen da etxera ondo dagoela esanez, baina bizpahiru aste izango dira gutunik heltzen ez dela. Amak lehen aitak egiten zuen lana egiten du fabrikan, sosa batzuren truke.\nOraindik gogoan daukat pasa den udan aitari Azpeitira joateko deia egin ziotenean Euzko Gudarosteko partaide izan dadin. Egun batetik bestera agurtu behar izan genuen aita, egun horretan zin egin zigun eskutitzak bidaliko zituela; horren faltan, beste egun bati aurre egin behar diot. Azken aldi honetan sarri askotan jotzen du sirenak, eta hegazkin zaratatsuak behin baino gehiagotan egin digute bisita desatsegina eta triskantzaren bat eragin izan dute Galdakaon.\nGerrako frontea etxetik hurbil omen dago, hori entzuten da behintzat. Durango eta Gernika etsaien esku geratu direla esan zidaten aurrekoan. Gero eta gertuago daude gaiztoak eta gero eta beldurtuago nago ni. Horregatik bakarrik beldurtuta bakarrik ez, gaur etorkizunarekin egin dudalako amets eta bertan ere gerra zegoen, 2022. urtea edo zen. Ez nuke jakingo esaten zer herrialde den hori, baina bertako hizkuntza ez da inguruan entzuten, ez euskara, ez gaztelania… Gaztelania gutxi dakit, baina dakidan apurrarekin ziurtatu dezaket ez dela espainola. Nire ametsean, etsaiak ere pertsonen aurka egiten zuen eraso, hildako asko ikusi dut.\nEz dakit zer gertatuko den, ez dakigu hegazkinak etorriko diren ala ez, dagoeneko ez dituztelako bonbardaketak iragartzen. Dena dela, «Gudari» aldizkariak argitaratu du gida moduko bat aire bonbardaketatatik nola babestu, eta hori jarraituko dut sirenak joz gero.\nBabeslekura korrika. Gerraren hasieraz geroztik, Galdakaoko Udalak prestatu dituen hainbat babeslekutan egonda nago dagoeneko: Plazakoetxen, Kurtzeko Plazan, Abusun… lehenengo aldi hartan, iraila partean, Jose Larrearekin nengoen, ibaira joan ginen arrantzan, baina etxean abisua eman ziguten: «Kontuz ibili, bonbardaketa berriak gerta daitezkeela iragarri dute». «Abusuko bi tunelak izango dira gure erreferentzia babeslekurik behar izatekotan», esan zidan Larreak. Eta hala behar izan genituen; lehenengo aldia baitzen sirena hotsa entzuten nuela, ordutik ona, sarri askotan entzun izan dut.\nBeharbada gaur ere entzungo da sirenaren burrunba hotsa, izan ere, ni esnatu aurretik «esnekaria», edo Libe Asuak esaten duen moduan: «Goikoetxea, el alcahuete» agertu omen da. Miaketa-hegazkina da, goizeko zazpietan agertzen da normalean eta gure inguruan hegan egiten du eta argazkiak atera ere; neurri txikiko bonbak ere botatzen zituen. Edozein momentutan has daitezke elizako ezkilak jo eta jo, segituan sirena hasiko litzateke zarataka. Asuak esaten digu «espektakulu bat» dela hori gertatzen denean: «Txakurrak ahausika gora eta behera, behiak orroaka…». Hori gertatuz gero korrika ihes egin beharko dut babeslekuren batera, baina momentuz, itzarrita daramadan denbora apurrean sirenaz ez bestelako zarata batzuk entzun izan dira.\nSirenaren isiltasunak irauten duen bitartean, goiza frontoian emango dut, lagunekin. Etorkizunean frontoia beharbada estalita eta dotore egongo da, gaur gaurkoz, ordea, estali barik dago, dotore, baina aire zabalean. Zorua lokatzez beteta egoten da normalean. Horrek esan nahi du, arropa garbitu egin behar dela, eta amak errieta botatzen didala horregatik.\nKonturatzerako bazkaltzeko ordua heldu zait, eta espero zitekeen moduan arropa zikinduta daukat, baina praka ilun batzuk jantzi ditut gaur eta ez da askorik igartzen, ea ama ez den konturatzen. Etxera iritsi eta ama dagoeneko bertan dago, beharretik etorri berria.\nBazkaltzeko edozer gauza jaten genuen. Edozer gauza geneukan apurretik, gaur adibidez patata bat eta arto irinaz egindako ore moduko bat. Hori jan, eta siesta hartuko dut. Momentuz sirenak jo barik jarraitzen du. Seguru aski arratsalde partean joko du, batek daki zein momentutan. Ez jakintasun horretan, lo-kuluxka bat hartzea erabaki dut.\nEz dakit zenbat denbora eman dudan etzanda, lo hartu dudanik ere ez dut uste, baina azkenean hasi dira elizako kanpaiak astintzen eta baita sirena hotsa ere bai. Beldurra, kaosa, ezinegona, non sartu ere ez dakigu momentu hartan.\nPlazakoetxe, 16:00. Amak eta biok galapan utzi dugu atzean etxea, etxetik hurbilen daukagun babeslekura joan gara, baina beteta egon da. Korrika, Plazakoetxeko babeslekura joan gara eta sartzea lortu dugu. Ez dakit ze ordu den, eta ez dut inoiz jakingo, baina dakidan bakarra da hegazkinak gero eta gertuago daudela, eta oso altuera baxuan datozela ematen du, baina lainoak direla eta ez dira ikusten.\nSartzea lortu badugu ere, babeslekuaren atean geratu behar izan dugu, ez dagoelako leku gehiagorik. Halako batean, hodei zurien artean bonba batzuk ikusi ditut, oso arin lurrera jausten. Gure gainean jo du. Hori da gogoratzen dudan azken gauza, sekulako burrunba batek behera ekarri duelako babesleku guztia eta han harrapatuta geratu naizelako hondakinen artean, arnasa utzita.\nHorren ostean zer gertatu den ez dakit. Biharko egunkaria irakurrita jabetuko zarete gertatutakoaz, bonba horrek erabaki duelako nire biziak toki zuela helmuga.\nBiharamunean, bizi berri batean esnatu naiz, irakurtzen jakin barik hil naiz, baina hemen badago jendea irakurtzen dakiena eta kontatu dit gaurko Euzkadi egunkariak dakarrena: «Etsaien hegazkin batek herriaren gainean bi bira eman ondoren, bonbak bota ditu, jende asko zegoen babesleku bat hondoratuz. Bi irteeratan gertatu du hondamendia horietako bat erabat estaliz. Alde horretan eragin dituzte biktima gehien faxisten hegazkinek».\nHorren ostean, egunkariak dioenez, larrialdi zerbitzuak lanean hasi ziren, baina hegazkinak berriro azaldu omen ziren, bonba gehiago botatzen eta metrailatzen.\nNirekin batera beste ume batzuk ere etorri dira bizi berri honetara, eta hemen daude baita ere beste herri batzuetan hildakoak. Ezingo nuke esan zenbat pertsona dauden, zenbatzen ez dakidalako.\nAmari eta aitari agur esan barik noa mundu honetatik, baina aita eta biok agurtu diogu elkarri bizi berri honetan, Intxortako guduan etsaien bala batek hil zuela esan dit. Horregatik ez dela azken aldi honetan gutunik iritsi etxera. Ama bakarrik gertatu da Galdakaoko etxean, ez dut pentsatu nahi bere sufrikarioa nolakoa izan daitekeen. Ez dakidana da, Galdakaon egun honen 85. urteurrena omentzen ari direnean, gerrek jarraituko dutela eta oraindik ere umeak hiltzen jarraitzen dituztela, arrazoirik gabe. Bakarrik espero dut, amari eta hemen nirekin daudenen senitartekoei norbaitek barkamena eska diezaien eragindako minagatik.\nBeude oroimena eta memoria luzaroan. Aurreko lerro horiek asko eduki dute fikziotik, baina zoritxarrez askorentzat errealak izan ziren tankera horietako pasarteak gerra garaian. Laurogeita bost urte bete berri dira maiatzaren 19 hartatik. Zortzi hamarkada baino gehiago galdakoztarrei —eta euskaldun orori— udaberria ostu zietela; frankistek fusil eta bonba artean ekarri zuten uda hori ezagutu ere ez zuten egin askok.\n«Penan eta tristuran» hazi eta hezitako umeak izan dira gehienak Agurtzane Yurrebasok dioen moduan; denek pairatu zuten Gerra Zibilaren astindua modu batean ala bestean. Senideren bat galdu izanaren doluari, eta amorruari beharbada, frankisten errepresioa gehitu behar zaio gerrako ume horiek jasandako sufrimenduari.\nAurten ere Galdakaoko Udalak Galdakao Gogora elkartearekin eta Aranzadi Zientzia elkartearekin elkarlanean Memoriaren Astea antolatu du, «justizia, egia eta erreparazioaren aurretik memoria ariketa sakona» egin behar dela nabarmendu zuen Iñigo Hernando alkateak Memoriaren Astearen aurkezpenean.\nHorretan laguntzeko etorri dira lerro hauek guztiak, fikziotik eta errespetutik idatzitakoak. Bazioelako Joan Mari Irigoienek «Lur bat haratago» eleberrian: «Arma-bidez gerla irabazten duenak erabakitzen du hitzaren norabidea» eta hori agerian geratu da gure herriak erasotu eta gutxira esaten zutenean «gorriek hil» zituztela eta zer esanik ez 1939an Francok gerra arma bidez irabazi eta 40 urtez erabaki zuenean hitzaren norabidea.\nGaur gaurkoz 40 galdakoztar identifikatu dira gerran hildakoen artean, gainera bederatzi galdakoztar fusilatu zituzten, baina arnasa utzitakoak, asko izan ziren garai haietan. Beste askori bakea ostu zion gerrak. Bakea galduta eta gaztetasuna loratu barik krudelkeriaren zamapean bizi izan dira luzaroan, barkamenik jaso gabe. Barkatugabeak, baina ez ahaztuak. Beude euren bake aldarriak eta indarra denon memorian.


Herria | Egun ta bihar\nEgun eta bihar | 2021eko Abenduaren 02a\nTinkaldi ttipi bat\nJoan den astean, sail huntan berean idazten ginuen izurritea berriz azkartzen ari zela. Geroztik, eskualde hortarik ez da berri hoberik. Egun berean, hogoita-hamar mila kasu berri agertu dira, ez baitzen hori aspaldian gertatua! Azen ontzeko jakin da ere gaitz horren birusa aldatu dela Hego-Afrikan eta gisa hortan aldatu birus hori, itxuren arabera segurik, biziki kutsakorra dela. Gutaraino jinen denez badira arrangurak. Jadanik ba zonbait kasu Belgikan eta hor gaindi. Holakorik gabe ere egia erran, griña pisuak badaude. Horra zergatik gobernuak erabaki duen neurrien tinkaldiño bat. Ez baitezpada hain bortitza bainan argi erakusten duena erne behar dugula ibili. Joan den astekotzat aipu zena martxan ezarriko da beraz urtarrilaren 15etik aitzina, hirugarren xixtaldia ukana ez dutenek ez dute baliatzen ahalko "pass" delakoa, alta gero eta toki gehiagotan beharrezkoa izanen dena. Horrek erran nahi du arte hortan anitz eta anitz jendek beharko dutela hartu hirugarren xixtakoa. Gisa hortako deia zabaldua da nasaiki eta artategietan bada zernahi apailugero eta jende gehiagoren xertatzeko lehenbailehen.\nBeste neurri horiek\nOlivier Veran osasun-ministroa arizan da beraz deika 18 urtez goitiko guziek behar luketela untsa xertatuak izan sobera luzatu gabe bainan azpimarratuz ere hori bera ez dela aski izaiten ahal, beste neurri zonbaitetaz ere behar dela axola handia. Maska ezarri – eta atxiki –jende pean girelarik, eskuak usu eta untsa garbitu, gutienez egunean bospasei aldiz, eta bereziki lekuz kanbiatzen girelarik. Ondoko egunetan, kasu egile gehiago izanen da nunahi ikusteko jendea nola dabilan, nork nun duen maska aurpegian eta dutenek untsa ezarria duten ala ez. Hau ere galdetua zauku, barne bihi bat ez alde bat zerratua atxikitzea, denetara aire poxi bat sar dadien.\nGisa guziz ez bide da haratik ez hunatik, jendea sobera lazo ibiliz neurri bortitzagoak beharko dira oraino jasan.\nHoriek hola, gero eta usuago aditzen da ere hirugarren xixtaldi hori ez dela beharbada askiko xertoaren efektua azkarki ttipitzen dela hunenbeste denboraren buruan eta laugarren xixtakoa ere beharko dela orobat. Ez gira hortan bainan ez ote gira holako zerbaiti buruz ari? Ez ote da izurrite horrekin gertatuko griparekin ikusten dena, urte guziz xertatua izan beharko?\nNor behar da sinetsi?\nBulta huntan ez ginuen hainbeste aditzen ez eta hainbeste ikusten. Orain badu berriz zernahi aipaldi. Mintzo gira Nicolas Hulot ministro ohiaz. Fama handiko gizona. Urte askoz izana, sondeoen arabera, frantses anitzek, gehienek naski, gustukoena zutena. Ingurumenaren aldeko zernahi urrats sustatzen zituela beti kar berarekin. Horra nun Pariseko berriketari batzuk, ikerketa luze baten ondotik, salatu duten ez omen dela beti hain xintxoa izana. Emazte zonbaitekin bereziki. Batto ba bortxatua izana, besteekin dena jestu tzar eta hunkitze lizun arizana. Duela hiru urte jadanik gisa bereko zurrumurruak hedatu ziren bainan frango laster isildu ere haatik. Orain berriz haste beraz.\nBerak dio, eta goraki, denak gezurrak direla, norbaitek nahi duela itsuski zikindu mendekio hutsez.\nBainan sei emazte beti hitz beretan heiek ere, baietz eta baietz ministro ohiak untsa gauza itsusiak egin dituela. Holako kasu minbera batean, nor behar da sinetsi? Nor sinesten ahal da?\nMinistro ohiak, zerbait lan tzar egin badu, nolaz duke aski kopeta denen ukatzeko? Harrigarria da hori. Bainan emazte horien solasek ere, agertu diren moldean, ez dutea haatik iduri arras fidagarriak? Bada hameka gogoetaren egitekoa. Noizbait jakinen ote da egia?\nDena den ikerketa manatua izan da. Salbu hara, bada beste gauza bat ez dena ahantzi behar: salatu gertakari horiek ez dira atzokoak ez eta herenegunekoak. Zonbait duela hogoi bat urtekoak, beste zonbait lehenagokoak! Berantegi naski auzitegi batek bere gain hartzeko.


BAKQ, identifikazio elektronikoko ziurtagiria, Herritarren Arreta Zerbitzuan eskatu ahal izango dute Zornotzarrek — Amorebieta-Etxanoko Udala\nBAKQ, identifikazio elektronikoko ziurtagiria, Herritarren Arreta Zerbitzuan eskatu ahal izango dute Zornotzarrek\nBesteak beste, Osakidetzako, Eusko Jaurlaritzako eta Foru Aldundiko egoitza-elektronikoko webguneetan izapide telematiko ezberdinak segurtasunez burutzeko balio du ziurtagiri honek. Udaletxeko egoitza elektronikoko webgunean ere, instantzia orokorrak sartzea eta errolda agiria momentuan ateratzeko aukera ere emango du.\nAmorebieta-Etxanon, 2021eko martxoaren 15ean, astelehena. Amorebieta-Etxanoko Udalak, Herritarren Arreta Zerbitzuaren bitartez, Izenperen BAKQ identifikazio elektronikoko bitartekoa eskuratzeko aukera emango duen zerbitzu berria jarriko du abian. Horrela, hemendik aurrera, zornotzarrek baieztatzeko eta sinatzeko prestatuta dagoen identifikazio elektronikoko ziurtagiri hau zuzenean eta doan lortu ahal izango dute, besteak beste, Osakidetzako, Eusko Jaurlaritzako eta Foru Aldundiko egoitza-elektronikoko webguneetan izapide telematiko ezberdinak segurtasunez burutzeko.\nUdalaren egoitza elektronikoaren webgunean identifikazio hori eginez gero, instantzia orokorrak egin ahal izango dira eta erroldatze-ziurtagiria unean bertan eskuratu ahal izango da. Laster, udaletxean (07:30etik 15:00etara) eta Zelaieta Zentroan (08:30etik 21:00etara) herritarrentzat egokitutako kutxazainetan ere erabili ahal izango dira, besteak beste, ordainagiriak eta erroldari buruzko agiriak modu seguruagoan eta erosoagoan kudeatzeko.\nBaKQ eskatu ahal izango dute 16 urtetik gorako pertsona fisikoek bakarrik eta ezinbestekoa izango da posta elektronikoko helbide bat eta telefono mugikor bat adieraztea gerora zerbitzua erabiltzeko balioko duen pasahitza jasotzeko. Interesa dutenek Herritarrentzako Arreta Zerbitzuan hartu beharko dute hitzordua 07:30etik 15:00etarako ordutegian, 010 eta 94 630 00 02 telefono zenbakietara deituz edo haz@amorebieta.eus helbide elektronikora mezu bat bidaliz.\nBesteak beste, Osakidetzako, Eusko Jaurlaritzako eta Foru Aldundiko egoitza-elektronikoko webguneetan izapide telematiko ezberdinak segurtasunez burutzeko balio du ziurtagiri honek.


Atomo nukleoa atomo baten erdigunea da, non masa guztiaren % 99,99 baino gehiago dagoen, karga elektriko positiboa duelarik.\nProtoiz eta neutroiz osatua dago (nukleoi deituak), elkarreragin nuklear indartsuaren bidez elkartuta mantentzen direnak. Nukleoan dagoen protoi kopuruak elementu kimikoa zein den adierazten du. Protoi kopuru bera baina neutroi kopuru ezberdina duten atomo nukleoei isotopo deritze.\nElektroien aurkikuntza izan zen atomoen barne egituraren lehen azalpena. XX. mendearen hasieran atomoaren eredu onartua Joseph John Thompsonena zen, "mahaspasa pudina", eredu honetan atomoa karga elektriko positibodun bola handi bat zelarik karga elektriko negatibodun elektroi txikiak bere barnean sartuta zeudenak. Garai horretan fisikariek atomoek igorritako hiru erradiazio mota ere aurkitu zituzten: alfa, beta eta gamma erradiazioak. 1911n Lise Meitnerrek eta Otto Hahnek eta 1914an James Chadwickek eginiko esperimentuek beta erradiazio espektruaren erorketa jarraikakoa dela erakutsi zuten, eta ez diskretoa. Hau da, elektroiak atomotik energia gama batekin kanporatuak dira, eta ez alfa eta gamma erradiazioen erorketan ikus daitekeen energia kopuru diskretoekin. Honek erorketetan energia ez zela kontserbatzen adierazten zuela zirudien. Beranduago energia bai kontserbatzen dela aurkitu zen, neutrinoak aurkitu ondoren.\n1906an Ernest Rutherfordek "Erradioaren alfa partikularen atzerapena materia zeharkatzen duenean" argitaratu zuen Philosophical Magazine aldizkarian (12 orrialde. 134.etik 146.era). Hans Geigerrek lan hau Royal Societyri eginiko komunikazio batean luzatu zuen (Proc. Roy. Soc. 1908ko uztailak 17) esperimentuekin eta Rutherfordek alfa partikulen, aluminiozko paperaren eta urreztaturiko aluminiozko paperaren bidez airea pasarazi zuen. Geigerrek eta Brian Geoffrey Marsdenek lan gehigarriak argitaratu zituzten 1909an (Proc. Roy. Soc. A82, 495-500 orrialdeak) eta are gehiago luzatu zuten lana Geigerren 1910eko argitalpenean (Proc. Roy. Soc. 1910eko otsailak 1).


Euskal Kultur Erakundeak eta Euskaltzaindiak lankidetza hitzarmena sinatu dabe Baionan - bizkaie.biz\nEuskal Kultur Erakundeak eta Euskaltzaindiak lankidetza hitzarmena sinatu dabe Baionan\nBizkaie! 2013-06-19 15:29 kulturbiz\nHitzarmen horrek Euskal Kultur Erakundearen eta Euskaltzaindiaren arteko hartu-emonak indartu eta beste eremu batzuetara be eroatea dau helburu. Oro har, bi erakundeok lankidetzan ibiliko dira, euskerea eta euskal kulturea zabaltzeko ekimenak areagotzeko asmoz.\nGaur, bagilak 19, Euskal Kultur Erakundeak (EKE) eta Euskaltzaindiak bi erakundeen arteko lankidetza-hitzarmena sinatu dabe Baionan, Euskaltzaindiaren ordezkaritzan. Euskal Kultur Erakundearen izenean, Pantxoa Etxegoin zuzendariak sinatu dau, eta Euskaltzaindiarenean, barriz, Andres Urrutia euskaltzainburuak. Eurekaz batera izan dira: Terexa Lekunberri EKEko Etnologia eta Kultura Ondare Inmateriala Sailekoa, eta Xabier Kintana eta Jean-Baptiste Coyos, Euskaltzaindiko idazkaria eta Jagon sailburua, hurranez hurran. Piarres Xarriton euskaltzaina be izan da.\nEuskal Kultur Erakundea 1990. urtean sortuzan, euskerearen eta euskal kulturearen aldeko alkarteek bultzaturik eta erakunde publikoek lagundurik, besteak beste, Akitaniako Kontseilua, Pirinio Atlantikoetako Kontseilua, eta euskal kulturearen aldeko Herrien Sindikatua, gaur egun iparraldeko 146 herrik osotzen dabena. Helburu nagusia euskal kulturearen garapena eta zabalkundea bermatzea da.\nKultur arloan dabilzan alkarteak laguntzen ditu, edota eurekazko alkarlana bultzatzen dau; gaur egun, 140 alkarte dira Euskal Kultur Erakundeko kide.\nBestalde, Euskaltzaindiaren helburu nagusiak dira euskerea ikertzea, arautzea eta haren erabilerea sustatzea. Hego Euskal Herrian, zezeilaren 26ko 573/1976 Errege Dekretuak Euskerearen Errege Akademia lez autorpen ofiziala emon eutson erakunde horri; ordutik, Euskaltzaindia da euskerearen arloko erakunde eskuduna, hizkuntzea bera ikertu eta babesteko. Ipar Euskal Herrian, Euskaltzaindiak onura publikoko autormena dauka, 1995eko zezeilaren 20ko dekretuaren arabera.\n1979ko Euskal Autonomia Erkidegoko Autonomia Estatutuak eta Nafarroako Foru Erkidegoko 18/1986 Euskereari buruzko Foru Legeak beren-beregi autortu dabe Euskaltzaindia erakunde aholku-emoile ofiziala dala, euskereari jagokonez. Harrezkero, 272/2000 zezeilaren 25eko Errege Dekretuaren bidez aldatu eta eguneratu dira Euskaltzaindiaren estatutuak.\nOndokoak dira hitzarmenaren ildo nagusiak:\n• Bi erakundeak alkarlanean ibiliko dira, euskerearen eta euskal kulturearen eremuan dituen proiektuak gauzatzeko eta Euskaltzaindiak euskerearen alorrean ezarri arauak zabaltzeko. Bereziki, Euskaltzaindiak erantzuna emongo deutse Euskal Kultur Erakundeak eginiko konsultei, konsultak euskerearen kalidadeaz, euskal lexikoaz, gramatikaz, onomastikaz, ortografiaz, erabilera egokiaz eta, oro har, euskerearen araugintzako bestelako gaiei buruzkoak diranean. Konsultak bideratzeko orduan, bi erakundeek Euskaltzaindiaren Jagonet zerbitzuaren erabilerea sustatuko dabe.\n• EKEk eta Euskaltzaindiak hizkuntza baliabideak ezagutarazoteko lantegiak edota ikastaroak alkarregaz antolatuko ditue, Euskal Kultur Erakundearen egoitzan edo ikastaro horreen hartzaileentzat egoki izan daitekeen beste toki batean.\n• Alkarlanean ibiliko dira beren bibliotekako funtsak sendotzeko. Horrexetarako, euskal kultur erakundeak eta Euskaltzaindiak argitalpen trukea egingo dabe, bakotxak plazaratzen dituan dokumentuen ale bana batak besteari helarazoz. Lan batzuk, nahiz eta argitaratu ez, ikerketarako edo zabalkunderako interesgarriak badira, lan horreek alkarren eskura jarriko dira, betibe egileen eskubidea errespetauta eta egileen baimenagazk. Funts horreek zabaltzeko bideak be aztertuko ditue, besteak beste, euskerea edota euskal kulturea oinarritzat daben argitalpenak alkarregaz argitaratuz.\n• Erakunde bakotxak euskereagaz eta euskal kultureagaz dituan funtsak gizarteratzeko lankidetza bideak jorratuko ditue, besteak beste, erakusketak, berbaldiak, mahai-inguruak eta jardunaldiak alkarregaz antolatuz.\n• Bi erakundeek alkarregaz edo bakarka antolaturiko jarduerak egin ahal izateko, dituen egoitzak edo ordezkaritzak alkarri itxiko deutseez, bereziki Bilbon kokaturik dagoan Euskaltzaindiaren egoitzea eta Donostian kokaturiko Luis Villasante Euskerearen Ikergunea.\nHelburu horreek lortzeko, Euskal Kultur Erakundeak eta Euskaltzaindiak Jarraipen Batzordea sortuko dabe, erakunde bakotxeko hiruna kide izango dituana. Hitzarmenak hiru urteko iraupena izango dau.


Free chat Bertioga. Ausazko arrotz doan txateatu berehala Bertioga tik.\nFree chat Bertioga\nOngi etorri Chatroulette BertiogaEdozein lekutan, munduko pertsona aleatory bat konektatzeko. Chatroulette Bertioga dezakezu honako aukeren artean aukeratu:- Guztiak pertsona mota Bertioga doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nBertioga hirien zerrenda:


Malariaren aurkako erremedio zahar baten azterketa - Elhuyar Aldizkaria\nHasiera » Albisteak » Malariaren aurkako erremedio zahar baten azterketa\nTxinako belar batek aurre egiten dio malariaren bizkarroiari; horregatik, eta bizkarroia botika askorekiko erresistente bilakatu delako, Asiako hego-ekialdean asko erabiltzen da landare horren estraktua. Orain, zientzialariek substantzia eragilearen funtzionamendua argitu dute.\nLandarea Artemisia annua da, asentsio-belarraren generoko belar bat. Haren estraktua, artemisinina, malariaren aurkako erremedio tradizionala da Txinan. Produktu horren molekularen egituran peroxido-zubi bat dagoela jakinda ere, medikuek ez zekiten nola erasotzen zion Plasmodium falciparum bizkarroiari.\nOrain, biokimikari batzuek PfATP6 proteinaren inhibitzailea dela aurkitu dute, bizkarroiak energia ekoizteko erabiltzen duen proteinetako batena, hain zuzen ere. Artemisininak ugaztunek duten beste inhibitzaile baten antza du, eta antzekotasun horretatik abiatuta lortu dute jakitea zein funtzio duen estraktuak.


Irekia Eusko Jaurlaritza - Gobierno Vasco :: EHAA xedapena 201801390\n60/2018 EBAZPENA, otsailaren 27koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez xedatzen baita argitara ematea Azpeitiko Udalarekin sinatutako hitzarmena, Azpeitiko udalerriko «Arana Ingurunea» HEN «4.3 esklabak-iturzulo» hirigintza azpieremuan zuzkidura bizitokien sustapenari buruzkoa argitaratzea ebazten duena.\nGaiak: UDALAK; LANKIDETZA-HITZARMENAK; SUSTAPEN PUBLIKOA; AZPEITIA; ZUZKIDURA-BIZILEKUAK\nXedapenaren zenbakia: 201800060\nHurrenkenaren zenbakia: 201801390\nArtikulu bakarra.– Euskal Autonomia Erkidegoko Administrazio Orokorra, Ingurumen, Lurralde Plangintza eta Etxebizitza Saila, eta Azpeitiko Udalaren arteko hitzarmena, Azpeitiko udalerriko «Arana Ingurunea» HEN «4.3 esklabak-iturzulo» hirigintza azpieremuan zuzkidura bizitokien sustapenari buruzkoaren testua Euskal Herriko Agintaritzaren Aldizkarian argitaratzea.\nERANSKINA, JAURLARITZAREN IDAZKARITZAKO ETA LEGEBILTZARRAREKIKO HARREMANETARAKO ZUZENDARIAREN OTSAILAREN 27KO 60/2018 EBAZPENARENA\nEUSKAL AUTONOMIA ERKIDEGOKO ADMINISTRAZIO OROKORRA,INGURUMEN, LURRALDE PLANGINTZA ETA ETXEBIZITZA SAILA ETA AZPEITIKO UDALAREN ARTEKO HITZARMENA, AZPEITIKO UDALERRIKO «ARANA INGURUNEA» HEN «4.3 ESKLABAK-ITURZULO» HIRIGINTZA AZPI EREMUANZUZKIDURA BIZITOKIEN SUSTAPENARI BURUZKOA\nAzpeitian, 2018ko otsailaren 15ean.\nEta bestetik, Eneko Etxeberria Bereziartua jauna, Azpeitiko alkate-udalburua.\nLehena, Eusko Jaurlaritzako Ingurumen, Lurralde Plangintza eta Etxebizitzako sailburu gisa eta Euskadiko Autonomia Erkidegoko Administrazio Orokorraren ordezkari-lanetan, Jaurlaritzaren Kontseiluak 2017ko abenduaren 19an egindako bilkuran hartutako erabakiaren bidez egintza honetarako baimendua.\nEta bigarrena, Azpeitiko alkate-udalburu gisa, Udalaren ordezkari-lanetan, Udalbatzak 2017ko urriaren 3an izandako bilkuran hartutako erabakiaren indarrez egintza honetarako baimendua.\nEtxebizitzari buruzko ekainaren 18ko 3/2015 Legearen 2 artikuluan adierazten dira Euskadiko etxebizitza-politikaren printzipio gidariak, besteak beste, ondorengoak:\nHori bermatu ahal izateko, lurzoruaren kontrol publiko arduratsu eta eraginkorra lortu behar da, eta kontrol hori lurzoru publikoa eskuratu eta kudeatzeko ekintza irmoarekin osatu beharko da. Horregatik, botere publikoek –kasu honetan, Eusko Jaurlaritzako Ingurumen, Lurralde Plangintza eta Etxebizitzako Sailak eta Azpeitiko Udalak– elkarrekin esku hartu behar dute –are gehiago, horretara behartuta daude–, babes ofizialeko beharrezko etxebizitzak egitea ahalbidetzen duten baldintzak sortzearren eta beharrezkoa den lurzoru-ondare publikoa osatzearren, betiere espekulazioa eragozteari begira.\nBigarrena.– Era berean, bi erakunde publiko horiek aurreko idatzi-zatian adierazitako alderdietan batera eta koordinatuta egin beharreko jarduna baieztatzeko eta berresteko, Autonomia Erkidegoak alde batetik, eta Toki Erakundeek bestetik, elkarren arteko harremanetan beren zereginak eraginkortasunez betetzeko behar duten lankidetza eta laguntza aktiboa eskaini beharko diote elkarri, nork bere esparruan.\nHirugarrena.– Eusko Jaurlaritzako Ingurumen, Lurralde Plangintza eta Etxebizitzako Sailak, etxebizitzaren arloan dituen eskumenak baliatuz, zuzkidura-etxebizitzak eraikitzeko lurzorua behar du etxebizitzen premia egiaztatua duten udalerrietan (eta, horien artean, Azpeitia), errentaahalmen txikia izanik etxebizitzaren merkatu librera jotzerik ez duten familientzat.\nLurzoruari eta hirigintzari buruzko ekainaren 30eko 2/2006 Legearen 17. eta 81. artikuluek adierazten dutenez, plangintzak komunitate-ekipamendu gisa sailkatu ahal izango ditu lurrak, bereziki bizitegi-erabilera duten eremuetan zuzkidura-alojamenduak ezartzeko, aldi baterako alojamenduak eta premia larria duten kolektiboentzako alojamendu sozialak barne.\nEta Etxebizitzaren ekainaren 18ko 3/2015 Legearen 24.1 artikuluek adierazten duenez, Udal-plangintzan zuzkidura-bizitokitarako hornidura publiko modura kalifikaturik dauden lursailak bi eratara lor daitezke, halakoak ezartzeko ardura duen administrazioaren alde: jarduketa integratuetan sartuta edo haiei atxikita baldin badaude, derrigor eta doan lagaz; edo, jarduketa integratuetan sartu gabe eta haiei atxiki gabe badaude, nahitaez desjabetuz. Lege honetan eta lege hau garatzeko arauetan jasotako baldintzak betetzen badituzte, lursail horien gainean jasotzen diren eraikinak zuzkidura-bizitokitzat joko dira.\nLaugarrena.– Azpeitiko Udalak, 2013ko irailaren 17an, Hiri-Antolamenduaren Plangintza Orokorra onartu zuen, eta horren baitan «Esklabak-Iturzulo» 4.2. Azpieremua aurreikusten da «Arana Ingurunea» 4. HE Hirigintza Eremuaren zati moduan. Dokumentu horren arabera, azpieremu hori hiri-lur finkatu gabe moduan kalifikatzen da.\n2014ko ekainaren 3an, «Arana Ingurunea» 4. HEaren «Esklabak-Iturzulo» 4.3. Azpieremuaren Hiri-Antolamendurako Plangintza Berezia onartu zuen herri-agintaritzak.\nHirigintzako antolamendu estrukturala jarraituz, bizitegitarako garapen berri bat antolatu da Esklabetako konbentutik ipar aldera, Loiolako Hiribidearen frontea antolatzen da, udalerriko espazio libreen sistema orokorrean integratutako elementu moduan, eta kontsolidatu egiten da, etorkizunerako gordetzeko, Esklaben Konbentuaren eraikina, eraikin horretan erabilera tertziarioak burutzeko aukera emanaz.\nGauzak horrela, bizitegi-erabileretarako lau partzela eraikigarri eta erabilera tertziarioko bi partzela ordenatzen dira, Esklabetako Konbentua eta Eliza hartzen dituen eraikina finkatuz.\n«c.10 Erabilera tertziarioa» tipologiako partzelen artean dago c.10.4.3.1 partzela, 7.951,00 m\n2015eko urtarrilaren 12an onartu zen, behin betiko izaeraz, «Esklabak-Iturzulo» 4.3. azpieremuaren Birpartzelazio Proiektua. Dokumentu horrek zehazten du Azpeitiko Udalari esleitzea, besteak beste, honako ondoriozko partzela: c.10.4.3.1 partzela.\nDeskribapena: «Urbana. Edificio, Convento, Residencia Noviciado de las religiosas del Sagrado Corazón de Jesús, enclavado en la parte Sur de la finca, que radica en el término municipal de esta Villa, barrio de Loyola-Izarraitz bajo; consta de dos partes, una dedicada a residencia de la Comunidad con planta baja y otras dos superiores. La construcción es de piedra, el conjunto está sin terminar cerrándose con tabiques de ladrillo la parte que quedaba abierta, el edificio del Convento con la Capilla ocupará una superficie de cinco mil trescientos noventa y cuatro metros y veintiocho centímetros cuadrados (5.394,28 m\nAdjudicación y participación: en base a lo acordado en el Convenio Urbanístico, se adjudica al Ayuntamiento de Azpeitia, en la totalidad de su dominio, con el carácter de«Bien Patrimonial», libres de cargas, gravámenes, tributos, impuestos (IVA incluido), y gastos notariales o registrales».\nBosgarrena.– Etxebizitzaren ekainaren 18ko 3/2015 Legeak lurzoru-ondare publikoa arautzen du, eta, horren arabera, gainerako ondaretik banandua eta independentea izango den ondareak osatuko du lurzoru-ondare publikoa, eta etxebizitza-gaietan eskumena duen Eusko Jaurlaritzaren sailak kudeatuko du, helburu hauek betetzearren, besteak beste:\nHelburu horiek lortzeko, Azpeitiko Udalak «Esklabak-Iturzulo» azpieremuan dagoen Jesusen bihotz sakratuaren esklaben konbentua izeneko eraikinaren zati baten doako lagapena egitea aurreikusten da, alegia, aipatutako eraikinean zuzkidura-bizitokien sustapena burutzeko beharrezkoa dena.\nEusko Jaurlaritzako Ingurumen, Lurralde Plangintza eta Etxebizitza Sailak aipatutako zuzkidura-bizitokien eraikitzeko konpromisoa hartzen du, beti ere Hiri-Antolamenduaren Plangintza Orokorrean jasotzen den Jesusen bihotz sakratuaren esklaben konbentuaren babes erregimena errespetatuz.\nEtxebizitzen gainean indarrean dagoen araudiak ez duenez aurreikusten aipatu Lurzoru Ondare Publikoa osatzen duten ondasunak doan eskuratzeko kasu edo prozedurarik, Euskadiko Ondareari buruzko Legearen testu bategina onartzeko den azaroaren 6ko 2/2007 Legegintza Dekretuan gai horretarako xedatutakoa beteko da.\nAipatutako lege-esparruaren 38. artikuluaren arabera, doan lagatako ondasunak eskuratzen direnean, haien titulartasuna dagokion sailak onartu beharko ditu, Gobernu Kontseiluak baimena eman ondoren, baldin eta, besteak beste, eskuratzeak baldintza edo erabilera-konpromiso bereziren bat badakar berekin eta baldintza edo erabilera horrek gasturen bat badakar, eta organo eskudunak, kasu honetan bezala, doako lagapena onartzeko interes publikoko arrazoiak ikusi baditu.\nEtxebizitzaren arloan eskumena duen Autonomia Erkidegoko Administrazioaren Sailak zuzkidurazko bizitokiak sustatzeko, helburu horretarako lurzatiak eman beharko ditu dagokion Udalak. Zuzkidurazko bizitokietarako lurzatien ematea birpartzelazioari buruzko erabakiaren bitartez formalizatu beharko da (etxebizitzaren arloan eskumena duen Sailak onartu ondoren), edota bidezko hitzarmena izenpetzearen eta ondoren Udalak lagapenari buruzko erabakia eta Eusko Jaurlaritzak onarpenari buruzko erabakia hartzearen bidez, hori guztia araudi aplikagarrian xedatutakoari jarraiki.\nLehena: Lankidetza Hitzarmen honen helburua da Azpeitiko udal-mugartean «Arana Ingurunea» HEn baitan «Esklabak-Iturzulo» 4.3. azpieremuan zuzkidura-bizitokien sustapena ahalbidetzea.\nBigarrena.– Azpeitiko Udalak eta Ingurumen, Lurralde Plangintza eta Etxebizitza Sailak adostu dute «Esklabak-Iturzulo» 4.3. azpieremuko c.10.4.3.1 partzelan dagoen Jesusen bihotz sakratuaren esklaben konbentuaren zati bat zuzkidura-bizitokien sustapenera bideratzea. Bizitoki horiek Eusko Jaurlaritzaren Ingurumen, Lurralde Plangintza eta Etxebizitza sailak egingo ditu.\nAzpeitiko Udalak, bere aldetik, c.10.4.3.1 partzelaren zati baten segregazioa egiteko hitza ematen du, hain zuzen ere Jesusen bihotz sakratuaren esklaben konbentua izeneko eraikinaren erdia hartzen duen zatiari dagokiona, eta horren helburua izango da zuzkidura-bizitokien sustapena bere baitan hartzea.\nToki-agintaritzak segregazioa egiteko erabakia hartu aurretik, Eusko Jaurlaritzaren Ingurumen, Lurralde Plangintza eta Etxebizitza sailak, zuzkidura-bizitokien exekuzio proiektua idatzia dagoenean, udal agintaritzari adieraziko dio segregatu behar den partzelaren azaleraren mugapen zehatza, dagokion planoarekin batera.\nDagokion eskritura publikoaren bidez segregazioa formalizatua dagoenean, Azpeitiko Udalak segregatu den partzelaren lagapena egiteko hitza ematen du, partzela horretan dagoen eraikinaren zatiarekin batera, doako lagapena egiteko dagokion akordioa hartzearen bidez.\nHitzarmen honetan zehaztutako ondare-eragiketa Gobernu Batzarraren baimena lortzeari baldintzatu dagoela ulertu behar da, Euskadiko Ondarearen Legearen Testu Bategina onartzen duen azaroaren 6ko 2/2007 Legegintzako Dekretuan zehaztua datorrenaren arabera.\nKlausula honetan aurreikusitako ondasunaren doako lagapenari buruzko ondare-eragiketa eskritura publikoan gauzatuko da Gobernu Kontseiluak doako lagapen hori onartzen duela esanaz akordioa hartzen duen datatik hasi eta sei hilabeteko epearen barruan.\nIngurumen, Lurralde Plangintza eta Etxebizitza Sailak lurzatiaren eta partzela horretan dagoen Jesusen bihotz sakratuaren esklaben konbentua izeneko eraikinaren zati baten titulartasuna eskuratu ondoren, azken horrek zuzkidura-bizitokiak egingo ditu bertan.\nHirugarrena.– Azpeitiko Udalak bere gain hartuko ditu c.10.4.3.1 partzelan kokatua dagoen Jesusen bihotz sakratuaren esklaben konbentua izeneko eraikinaren erdiari dagokion azalera segregatzeak sortutako gastuak, eskritura egiteak eta Jabetza Erregistroan inskribatzeak sortutakoak barne direla.\nEusko Jaurlaritzaren Ingurumen, Lurralde Plangintza eta Etxebizitza Sailak ordaindu beharko ditu Azpeitiko «Esklabak-Iturzulo» 4.3. azpieremuko c.10.4.3.1 partzelatik segregatutako zatia doan lagatzearen ziozko eskuraketari lotutako ondare-eragiketa Jabetza Erregistroan inskribatzearen eta eskriturak egitearen ondoriozko gastuak, hiri-lurren balio-gehikuntzaren gaineko zerga salbu.\nLaugarrena.– Eusko Jaurlaritzaren Ingurumen, Lurralde Plangintza eta Etxebizitza Sailak konpromisoa hartu du Hitzarmen honetan aurreikusitako zuzkidura-bizitokien eraikitze-lanen kontratazio eta exekuzio osoa egiteko. Horrez gain, zuzkidura-etxebizitza horiek hartuko dituen eraikinera irisbidea bermatzeko beharrezko diren urbanizazio-lanak egingo dituela ere hitz ematen du.\nKonpromiso horrek bere baitan hartzen du dagozkion proiektu teknikoak ere sail horrek idaztea. Agiri teknikoak idaztearen ondorioz sortutako gastuak Eusko Jaurlaritzaren Ingurumen, Lurralde Plangintza eta Etxebizitza Sailak ordainduko ditu.\nEusko Jaurlaritzaren Ingurumen, Lurralde Plangintza eta Etxebizitza Sailak zin egiten du zuzkidura-bizitokiekin lotutako eraikuntza- eta urbanizazio-lanak 4 urteko epean amaituko dituela, doako lagapena eskritura publikoan formalizatzen denetik hasita. Hala ere, dagozkion arrazoiak medio, hitzarmenaren sinatzaileek aho batez adostu ahalko dute hura luzatzea, beti ere Hitzarmenaren indarraldia gainditu gabe.\nBosgarrena.– Eusko Jaurlaritzako Ingurumen, Lurralde Plangintza eta Etxebizitza Sailak konpromisoa hartu du zuzkidura-bizitokien sustapenean interesa duen udalerri bakarra Azpeitia dela deklaratzeko. Udalerri horretako herritarrak izango dira lehentasunezko hartzaileak.\nHala ere Azpeitiko Udalak Programa horretan barne hartutako bizitoki zehatzen hautaketa-prozedura horretatik salbu egotea proposa dezake, eta Eusko Jaurlaritzako Ingurumen, Lurralde Plangintza eta Etxebizitza Sailak konpromisoa hartzen du horien esleipen berezitua egiteko, baldin eta udal jarduera urbanistikoen eraginpean dauden pertsonen faboretan egiten bada.\nSeigarrena.– Azpeitiko Udalak 2017. urterako onartutako Eraikuntza, Instalazio eta Obren Gaineko Zerga Arautzen duen Zerga-Ordenantzak ez du karga-tasa ezberdinik aurreikusten Hitzarmen honekin sustatzen diren jarduera-motetarako, eta, halaber, ez du inolako onura espezifikorik aurreikusten halako kasuetarako.\nAzpeitiko Udalak aipatutako udal-ordenantza aldatzeko konpromisoa hartu du, uztailaren 5eko 15/1989 Foru Arauan (Eraikuntza, Instalazio eta Obren gaineko Zerga arautzen duena) aurreikusia dagoen % 50eko hobaria udal-ordenantzako 5. Artikulu bis horretan sartzeko babes ofizialeko etxebizitzetarako, horietan sartuz zuzkidura-bizitokiak ere.\nAldaketa hori ez bada onartzen Lankidetza Hitzarmen honetan aurreikusitako c.10.4.31. partzelari dagozkion lanak egiten hasteko lizentzia ematen den unerako, ordenantzan aurreikusitako % 5eko karga-tasaren ondorioz azaltzen den zerga–kuotari hurrengoa aplikatuko zaio, bai Udal Zerga-Ordenantzaren 5 Bis artikuluaren b) eta c) ataletan aurreikusitako hobariak, bai eta % 50eko hobari bat ere, adierazitako Foru Arauan adieraziak datozen terminoetan.\nZazpigarrena.– Hitzarmen hau sinatzen duten aldeek hitzartu dute Azpeitiko Udalak salbuetsi egingo duela Euskadiko Autonomia Erkidegoa Euskal Herriko Lurzoruari eta Hirigintzari buruzko ekainaren 30eko 2/2006 Legearen 207. artikuluan arautuak datozen hirigintza-litzentziengatik dagozkion tasak ordaindu beharretik (horien artean daude lokalak irekitzeagatiko lizentzia, garajeak, erregaiak biltegiratzea, galdara-aretoak, informazioaren tratamendu eta komunikazio zerbitzuak eta abar), betiere Hitzarmen honen helburu diren zuzkidura-bizitegiak sustatzeko beharrezko direnak.\nZortzigarrena.– Azpeitiko Udalak ez dio Eusko Jaurlaritzaren Ingurumen, Lurralde Plangintza eta Etxebizitza Sailari, administrazio publikoa den aldetik, inolako finantza-bermerik jartzeko eskatuko, ezargarri den araudian eska daitezkeen fidantza edo bermeak osatzeko, batez ere obrak egitearen ondorioz eragina jasan dezaketen udal-agintaritzaren titulartasuneko ondasun higiezin edo higigarriak ordezkatzearekin edo hondakinak kudeatzearekin lotuta.\nHala, Ingurumen, Lurralde Plangintza eta Etxebizitza Sailak zin egiten du hondakinen kudeaketa arautzen duten printzipioen arabera kudeatuko dituela hondakinak, hau da, horiek baloratzeari emango diola lehentasuna (ezabatzeari bainoago), eta neurri egokiak hartuko dituela obraren ondorioz sor daitekeen eragina murrizteko, eta, edonola ere, obraren ondorioak jasan ditzaketen udal-titulartasuneko ondasunak beren hasierako egoeran utziko dituela bermatzeko.\nBederatzigarrena.– Bi Herri Administrazioek beharrezkotzat hartzen dute Hitzarmenaren Jarraipen Batzordea eratzea. Batzorde hori erakunde bakoitzeko bi ordezkarik osatuko dute, eta bere eginkizunak honako hauek izango dira: ezarritako aurreikuspenak eta konpromisoak gauzaraztea, horiek zorrotz betetzeko neurriak proposatzea, zuzkidura-alojamendu hauen sustapena egitean sor daitezkeen gatazkak eta/edo interferentziak konpontzea, eta, oro har, etorkizunean sor daitezkeen gorabehera guztiei erantzutea.\nHamargarrena.– Hitzarmen honek izaera administratiboa du, eta, beraz, berau interpretatu, aplikatu eta betearaztearekin edo beronen ondorioekin lotuta sor daitezkeen alderdi guztiak ezagutzea administrazioarekiko auzien jurisdikzioari dagokio, aurreko klausulan aurreikusitako bidea amaitu denean.\nHamaikagarrena: Lankidetza Hitzarmen honen indarraldia lau urtekoa izango da, berau sinatzen denetik aurrera. Aurreko atalean aipatutako epea amaitu aurretiko edozein unetan, hitzarmenaren sinatzaileek aho batez adostu ahalko dute hura luzatzea, beste lau urteko aldi baterako gehienez, edo hura azkentzea.\nHamabigarrena: Agiri honetan jasotako betebeharrak ez betetzea hitzarmena deuseztatzeko arrazoia izango da, eta aldeak lehengo egoera juridikora itzuliko dira. Era berean, bai beste aldeari bai uste oneko besteri eragin ahal izan zaizkien kalte eta galerak ordaindu beharko ditu aipatutako deuseztapena eragiten duenak.\nHala eta guztiz, Eusko Jaurlaritzaren Ingurumen, Lurralde Plangintza eta Etxebizitza Sailak hitzarmen honetan aurreikusitako sustapenean atzera egin ahalko du, aurreko paragrafoan aurreikusitako kalte-ordaina ordaindu behar izanik gabe, baldin eta, sortzen diren arrazoien ondorioz (adibidez, hirugarren pertsonek eskuraketaren xede diren ondasunak okupatzearen ondorioz), edota sustapenen hirigintza-baldintzak aldatzen badira (horien artean egonik udal-planeamenduak araututako konbentuaren eraikinaren babes-erregimenetik eratorritako baldintzak), horiek gauzatzea bidera ezina bada.


Oihana Kortazar: “Gazteak lanketa handia egiten ari dira etorkizunera begira” – Debagoiena 2030\nElgetakoa da Oihana Kortazar, baina orain Mutrikun bizi da. Biak ere herri txikiak. Horregatik, besteak beste, mugikortasunarena da gertuen sentitzen duen erronka. “Ikaragarrizko aztarna ari gara uzten planetan, eta ez gara jabetzen. Halere, egia da gaztetxoak lanketa handia egiten ari direla gaiaren inguruan eta asko ikas dezakegula beraiengandik”, azaldu du.